*BRATISLAVA, 18. júna 2018*

**Národné športové centrum chce opäť priviesť Slovákov k pohybu**

Motivovať ľudí k pohybu a zdravému životnému štýlu, to je hlavný cieľ Európskeho týždňa športu, ktorý bude na Slovensku a v ďalších 37 krajinách Európy od 23. do 30. septembra.

Koordinátorom projektu na Slovensku je i tento rok Národné športové centrum. Partnermi podujatia sú Zastúpenie Európskej komisie na Slovensku, Slovenský atletický zväz, ktorý sa aktívne podieľa na organizácii hlavného podujatia v Hale Elán dňa 26 septembra, Slovenský olympijský výbor a Special Olympics. Cieľom je motivovať k pohybu širokú verejnosť aj zdravotne znevýhodnených. Aktivity a podujatia budú na rôznych úrovniach (európskej, národnej, regionálnej či miestnej), a to v štyroch kľúčových prostrediach: na školách, pracoviskách, vonku a v športových kluboch a fitnes centrách. Tohtoročnou novinkou bude večerné športovanie #BeActiveNight. Podujatie bude v Bratislave 29. septembra. Všetky potrebné informácie budú zverejnené na internetovej stránke.

Európsky týždeň športu je iniciatívou Európskej komisie na podporu športu a fyzickej aktivity v Európe. V roku 2018 napíše svoj 4. ročník. Témou kampane ostáva #BeActive, teda „buď aktívny“. Týždeň plný aktivity je určený pre každého, bez ohľadu na vek, zázemie či úroveň zdatnosti. Európska komisia sa projektom snaží prilákať k pohybovým aktivitám čo najviac ľudí. Podľa prieskumu Eurobarometer z roku 2017 sa totiž pravidelne hýbe veľmi málo Európanov. Takmer 60% vôbec necvičí a nešportuje.

Minulý rok sa do Európskeho týždňa športu na Slovensku zapojilo 598 podujatí vo viac ako 360 mestách a obciach. Zašportovalo si takmer 155 000 detí a dospelých. Pod hlavičkou #BeActive sa týždňa športu zúčastňujú milióny Európanov.

Organizátori môžu športové podujatia registrovať prostredníctvom internetovej stránky [www.tyzdensportu.sk](http://www.tyzdensportu.sk)

**Kontakt – Národné športové centrum:**

PhDr. Ľubica Nemečková; Komunikačné oddelenie, mobil: 0918 201 108; nemeckova@sportcenter.sk

Ing. Jana Škripková; projektová manažérka, tel.č.:02/32223613; skripkova@sportcenter.sk